Source: https://www.rup.ee/pluss/e-ajakiri/06-33-2017/tegevusloa-kehtetuks-tunnistamine
Timestamp: 2020-05-29 03:41:41+00:00
Document Index: 5869924

Matched Legal Cases: ['kohus ', 'kohus ', 'kohus ', '§ 43', '§ 43', 'Riigikohus ']

Tegevusloa kehtetuks tunnistamine - Pluss
https://www.riigikohus.ee/et/lahendid?asjaNr=3-15-467/30
Riigikohtu 11.10.2017 lahend nr 3-15-467/30
Maksu- ja Tolliamet (edaspidi MTA) tunnistas kaebaja tegevusloa kehtetuks. Halduskohus tühistas MTA otsuse ja kohustas taastama tegevusluba. MTA peatas kaebaja tegevusloa kehtivuse kuni tegevusloa kehtetuks tunnistamise otsuseni ja alustas kehtetuks tunnistamise menetlust. Kaebaja esitas halduskohtule kaebuse otsuse tühistamiseks osas, millega peatati tegevusluba. Halduskohus rahuldas kaebuse. MTA esitas apellatsioonkaebuse, mille ringkonnakohus jättis rahuldamata. MTA pöördus kassatsioonkaebusega Riigikohtu poole.
1. Majandustegevuse seadustiku üldosa seadus (edaspidi MsüS) § 43 lõike 1 punkti 1 kohaselt peab majandustegevuse või tegevusloa peatamiseks olema täidetud kaks eeldust – esiteks toime on pandud majandustegevuse nõude või tegevusloa kõrvatingimuse oluline rikkumine, teiseks kaasneb rikkumisega kõrgendatud või oluline oht.
2. Tegevusloa peatamiseks või kehtetuks tunnistamiseks peab pädev asutus olema kindlaks teinud rikkumise ettenähtud korras. Olukorras, kus maksumenetlus on pooleli ning maksuotsust tehtud ei ole, on maksupettuse eeldamise tingimused täitmata ning põhjendatud ei ole majandustegevuse või tegevusloa peatamine.
3. Varasem rikkumine võib põhjendatult viidata tulevikus uute rikkumiste toimepanemise võimalusele, kuid ei ole MsüS § 43 lõike 1 punkti 1 kohaldamiseks piisav.
Riigikohus jättis Maksu- ja Tolliameti kassatsioonkaebuse rahuldamata.